CELEX: 52020PC0427
Language: hu
Date: 2020-08-21
Title: Javaslat A TANÁCS HATÁROZATA az Európai Unió által a Vámigazgatások Világszervezete (WCO) Harmonizált Rendszer Bizottságának 66. ülésén az áruosztályozási vélemények, osztályba sorolási határozatok, a Harmonizált Rendszer Magyarázatának módosításai, illetve a Harmonizált Rendszer értelmezésére vonatkozó egyéb tanácsok, valamint a Harmonizált Rendszernek a Harmonizált Áruleíró és Kódrendszerről szóló nemzetközi egyezmény szerinti egységes értelmezését és alkalmazását biztosító ajánlások tervezett elfogadásával kapcsolatban képviselendő álláspontról

EURÓPAI BIZOTTSÁG
            Brüsszel, 2020.8.21.
            COM(2020) 427 final
            2020/0201(NLE)
            Javaslat
            A TANÁCS HATÁROZATA
            az Európai Unió által a Vámigazgatások Világszervezete (WCO) Harmonizált Rendszer Bizottságának 66. ülésén az áruosztályozási vélemények, osztályba sorolási határozatok, a Harmonizált Rendszer Magyarázatának módosításai, illetve a Harmonizált Rendszer értelmezésére vonatkozó egyéb tanácsok, valamint a Harmonizált Rendszernek a Harmonizált Áruleíró és Kódrendszerről szóló nemzetközi egyezmény szerinti egységes értelmezését és alkalmazását biztosító ajánlások tervezett elfogadásával kapcsolatban képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Unió által a Vámigazgatások Világszervezete Harmonizált Rendszer Bizottságának (HR Bizottság) 2020 szeptemberében tartandó 66. ülésén képviselendő álláspont meghatározásáról szóló határozat.
            
            
               2.A javaslat háttere
            
            
               2.1.Nemzetközi egyezmény a Harmonizált Áruleíró és Kódrendszerről
            
            
               A Harmonizált Áruleíró és Kódrendszerről szóló nemzetközi egyezmény célja a nemzetközi kereskedelmi eljárások egyszerűsítése, valamint elsősorban a nemzetközi kereskedelemre vonatkozó statisztikák gyűjtése, összehasonlítása és elemzése. A HR-egyezmény mellékletként magában foglalja a Harmonizált Rendszer szerinti nómenklatúrát, amely nemzetközi szinten harmonizált rendszerként lehetővé teszi a részt vevő országok számára, hogy vámügyi célokból közös alapokon osztályozzák a kereskedelemben részt vevő árukat. A HR-nómenklatúra tartalmazza az áruk megnevezését vámtarifaszámok és vámtarifaalszámok szerint, valamint az ezekhez tartozó, hatjegyű kódokból álló rendszeren alapuló számkódot. A HR-nómenklatúrát ötévenként felülvizsgálják
                  1
               . Világszerte több mint 190 közigazgatás alkalmazza; következésképpen a világon kereskedelmi forgalomban lévő áruk több mint 98 %-át eszerint osztályozzák. 
            
            
               A HR-egyezmény 1988. január 1-jén lépett hatályba.
            
            
               Az Európai Unió és valamennyi tagállama részes fele a HR-egyezménynek
                  2
               .
            
            
               2.2.A Vámigazgatások Világszervezete
            
            
               A Vámigazgatások Világszervezete (WCO) 1952-ben alakult meg Vámegyüttműködési Tanács néven. E független kormányközi szerv célja a vámigazgatási szervek hatékonyságának és eredményességének javítása. A szervezet jelenleg 183 vámigazgatást képvisel a világ minden részéről. A WCO irányító szerve a tanács. Az Unió a Vámegyüttműködési Tanács létrehozásáról szóló egyezmény módosításának hatálybalépéséig ideiglenesen hasonló jogokkal és kötelezettségekkel rendelkezik a WCO-ban, mint amelyek a WCO-tagsághoz kapcsolódnak.
            
            
               A WCO irányító szerve a WCO tanácsa, melynek munkáját céljainak elérése érdekében a titkárság, továbbá számos technikai és tanácsadó bizottság segíti szaktudásával. 
            
            
               A Harmonizált Rendszer Bizottság (a továbbiakban: HR Bizottság) a HR-egyezményhez kapcsolódó előkészítő munkálatokért felelős technikai bizottság. A HR Bizottság legfontosabb feladatai a következők:
            
            
               ·magyarázatok, áruosztályozási vélemények vagy egyéb tanácsok kidolgozása iránymutatásként a Harmonizált Rendszer értelmezéséhez, valamint a Harmonizált Rendszerrel kapcsolatos olyan egyéb funkciók gyakorlása, amelyeket a WCO tanácsa vagy a szerződő felek szükségesnek ítélnek;
            
            
               ·ajánlások készítése a Harmonizált Rendszer jogi szövegei egységes értelmezésének és alkalmazásának biztosítása érdekében, ideértve a szerződő felek között az áruosztályozással kapcsolatban felmerült viták rendezését is, ezzel is egyszerűsítve a kereskedelmi eljárásokat; 
            
            
               ·javaslattétel a Harmonizált Rendszer módosítására és frissítésére annak érdekében, hogy az figyelembe vegye a technológiai fejleményeket és a kereskedelem szerkezetében bekövetkezett változásokat, valamint a Harmonizált Rendszer felhasználóinak egyéb igényeit; 
            
            
               ·a Harmonizált Rendszer széles körű alkalmazásának ösztönzése, valamint a Harmonizált Rendszerrel kapcsolatos általános és szakpolitikai kérdések vizsgálata.
            
            
               Az Unió és a tagállamok együttesen egyetlen szavazattal rendelkeznek a HR Bizottságban. A HR Bizottság az e kerethatározat hatálya alá tartozó ügyekre vonatkozó határozatait egyszerű többséggel hozza meg.
            
            
               A HR-egyezmény 8. cikkének (2) bekezdése értelmében azokat a magyarázatokat, áruosztályozási véleményeket, a Harmonizált Rendszer értelmezésére vonatkozó azon egyéb tanácsokat, valamint a Harmonizált Rendszer egységes értelmezését és alkalmazását biztosító azon ajánlásokat, amelyeket a HR Bizottság ülésén fogalmaztak meg, a WCO tanácsa által jóváhagyottnak kell tekinteni, kivéve, ha az azokat elfogadó ülés berekesztésének hónapjától számított két hónapon belül a HR-egyezmény valamely szerződő fele a WCO főtitkárát arról értesíti, hogy kéri a kérdésnek a WCO tanácsa elé terjesztését. 
            
            
               2.3.A tervezett jogi aktusok
            
         
         
            
               A HR-egyezmény 6. cikkének (2) bekezdésével összhangban a HR Bizottság rendszerint évente kétszer ülésezik. A gyakorlatban a HR Bizottság üléseire márciusban és szeptemberben kerül sor. 
            
            
               A javasolt határozat a következő – a WCO tanácsának hallgatólagos beleegyezési eljárással történő jóváhagyásától függő –, a HR Bizottság által megvizsgált és ideiglenesen elfogadott jogi aktusokra vonatkozik:
            
            
               a)a HR-nómenklatúra megjegyzéseinek, vámtarifaszámainak és alszámainak értelmezését pontosító magyarázat;
            
            
               b)a HR Bizottság által az egyes termékek osztályozásával kapcsolatban hozott határozatokat tükröző áruosztályozási vélemények;
            
            
               c)az áruk HR-nómenklatúrában történő besorolására vonatkozó egyéb tanácsok és ajánlások, például a HR Bizottság által elfogadott osztályba sorolási határozatok vagy egyéb iránymutatások.
            
            
               Az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendelet
                  3
                34. cikke (7) bekezdése a) pontjának iii. alpontjával összhangban a tagállamok vámhatóságainak vissza kell vonniuk a kötelező érvényű tarifális felvilágosításra vonatkozó határozataikat (KTF-határozatok), ha azok egy osztályba sorolási határozatból, áruosztályozási véleményből, vagy a HR-nómenklatúra magyarázatának módosításaiból eredően már nem egyeztethetők össze a HR-nómenklatúra értelmezésével, a Bizottság közleményének az Európai Unió Hivatalos Lapja „C” sorozatában való közzétételének időpontjától kezdődő hatállyal.
            
            
               3.Az Unió által képviselendő álláspont
            
            
               3.1.Az uniós álláspontok előkészítésének és elfogadásának gyakorlati korlátai
            
            
               A HR Bizottsága évente kétszer tartott ülésein áruosztályozási véleményeket, osztályba sorolási határozatokat, a Harmonizált Rendszer Magyarázatának (HRM) módosításait, illetve a Harmonizált Rendszer értelmezésére vonatkozó egyéb tanácsokat és ajánlásokat fogad el a HR-egyezmény szerinti Harmonizált Rendszer egységes értelmezésének biztosítása érdekében. 
            
            
               Gyakorlati szempontból általában nincs elegendő idő arra, hogy az Unió a HR Bizottság minden egyes ülése előtt hivatalosan állást foglaljon az EUMSZ 218. cikkének (9) bekezdése alapján. A Bizottság ezért az Unió által a Vámigazgatások Világszervezetében a Harmonizált Rendszer kérdéseivel kapcsolatban képviselendő álláspontról szóló tanácsi kerethatározatra irányuló javaslatot
                  4
                nyújtott be, amely jelenleg a Tanács döntésére vár.
            
            
               A Covid19-járványra tekintettel ugyanakkor a WCO titkársága arról tájékoztatta a Bizottságot, hogy a 2020. szeptemberi ülésre online írásbeli megbeszélések formájában kerül sor. Annak ellenére, hogy az ülés napirendje még nem áll rendelkezésre, és a megbeszélések felépítése és formája sem ismert, a tervek szerint a WCO által a világméretű járványhelyzet miatt törölt előző ülés (HSC/65-2020. március) napirendjén szereplő pontokat nagy valószínűséggel felveszik a szeptemberi ülés napirendjére.
            
            
               Tekintettel azon napirendi pontok számára, amelyekről a HR Bizottságnak ezen az ülésen határozatot kell hoznia, valamint azok kötelező joghatására az uniós jog tekintetében, a Bizottság úgy ítéli meg, hogy szükség van az EUMSZ 218. cikkének (9) bekezdése szerinti tanácsi határozatra, amely meghatározza az Unió álláspontját azon kérdések tekintetében, amelyekről már ismeretes, hogy a HR Bizottság napirendi pontjait fogják képezni (pl. magyarázatok, áruosztályozási vélemények és osztályba sorolási határozatok, a Harmonizált Rendszer értelmezésére vonatkozó iránymutatás vagy egyéb tanácsok).
            
            
               A HR Bizottság napirendjére a továbbiakban felvehető egyéb napirendi pontok későbbi szakaszban kerülnek megtárgyalásra.
            
            
               3.2.A javaslat célja és tartalma
            
            
               A HR Bizottság által kidolgozott, szóban forgó határozatok meghatározó módon befolyásolják az uniós szabályozás, nevezetesen a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet és az ahhoz csatolt Kombinált Nómenklatúra (KN) tartalmát. Az osztályba sorolási határozatokat, áruosztályozási véleményeket, illetve a Kombinált Nómenklatúra Magyarázatának módosításait az áruk KN szerinti osztályozására vonatkozó bizottsági végrehajtási rendeletekben meghatározott osztályozások alátámasztására, a Kombinált Nómenklatúra Magyarázatában és a tagállami vámhatóságok által kibocsátott áruosztályozási határozatokban használják. A tagállami vámhatóságok kötelesek visszavonni osztályba sorolási határozataikat, amennyiben azok – az említett osztályba sorolási határozatokból és áruosztályozási véleményekből, vagy a HR Magyarázat említett módosításaiból eredően – már nem egyeztethetők össze a HR-nómenklatúra értelmezésével.
            
            
               Ezért helyénvaló, hogy az Unió által a WCO-ban képviselendő álláspontot az EUMSZ 218. cikke (9) bekezdésének megfelelően a Bizottság javaslata alapján elfogadott tanácsi határozat határozza meg.
            
            
               A szóban forgó álláspontok kialakítását a HR-egyezményben meghatározott általános szempontok (a HR értelmezésére vonatkozó általános szabályok), valamint az áruk objektív jellemzői és tulajdonságai vezérelték.
            
            
               A javasolt álláspont célja, hogy kifejezze az Unió álláspontját az áruknak a HR-nómenklatúra szerinti osztályozásával kapcsolatban. Ezenkívül állást kíván foglalni a HR Bizottság által kidolgozott áruosztályozási véleményekkel és HR Magyarázattal kapcsolatban. 
            
            
               A vámügyi szakértői csoport keretében 2020. március 3–5. között konzultációra került sor a tagállamok technikai szakértőivel. A vámügyi szakértői csoport következtetései összhangban állnak a javasolt álláspontokkal, amelyeket a tanácsi határozatra irányuló javaslattervezet melléklete ismertet. 
            
            
               A javasolt uniós álláspont összhangban áll továbbá az áruknak a behozatalkor objektív jellemzőik és tulajdonságaik alapján történő osztályba sorolása tekintetében kialakított vámügyi szakpolitikával és az Európai Unió Bíróságának vonatkozó esetjogával is. 
            
         
         
            
               A javasolt álláspont szükséges ahhoz, hogy az EU állást foglalhasson a HR Bizottság következő ülésén. 
            
            
               4.Jogalap
            
            
               4.1.Alapelvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  5
               .
            
            
               Ezért az Unió által a WCO-ban a Harmonizált Rendszernek a HR-egyezmény szerinti értelmezéséhez iránymutatásként szolgáló magyarázatok, áruosztályozási vélemények vagy egyéb tanácsok elfogadásával kapcsolatban képviselendő álláspont meghatározásáról szóló javasolt határozat eljárási jogalapja az EUMSZ 218. cikkének (9) bekezdése.
            
            
               4.2.A jelen esetre történő alkalmazás
            
            
               A HR Bizottságot és a WCO tanácsát megállapodás, nevezetesen a Harmonizált Áruleíró és Kódrendszerről szóló nemzetközi egyezmény hozta létre.
            
            
               A HR Bizottság által kidolgozandó jogi aktusok joghatással bíró jogi aktusok. Miután a WCO tanácsa a tervezett jogi aktust jóváhagyta, az meghatározó módon befolyásolja uniós szabályozás tartalmát, nevezetesen: a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet 1. mellékletét. Ennek oka, hogy az Uniós Vámkódex
                  6
                34. cikke (7) bekezdése a) pontjának iii. alpontja kimondja, hogy „a vámhatóságoknak vissza kell vonniuk a KTF-határozataikat
                  7
               , ha azok már nem egyeztethetők össze az 56. cikk (2) bekezdésének a) és b) pontjában említett nómenklatúrák bármelyikének értelmezésével, az alábbiak közül bármelyik következtében: a Vámegyüttműködési Tanács létrehozásáról szóló, 1950. december 15-én, Brüsszelben kelt egyezmény által létrehozott szervezet keretében elfogadott, a Harmonizált Áruleíró és Kódrendszer Nómenklatúra Magyarázatának módosítása, vagy valamely besorolási határozat vagy vélemény [...];”. Továbbá a HR Bizottság által kidolgozott, említett határozatokat (az osztályba sorolási határozatokat, áruosztályozási véleményeket, illetve a Kombinált Nómenklatúra Magyarázatának módosításait) az áruk Kombinált Nómenklatúra (KN) szerinti osztályozásra vonatkozó bizottsági végrehajtási rendeletekben meghatározott áruosztályozások alátámasztására, a KN Magyarázatában és a tagállami vámhatóságok által kibocsátott osztályba sorolási határozatokban használják. A tervezett jogi aktus nem egészíti ki és nem is módosítja a megállapodás intézményi keretét.
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
            
               4.3.Anyagi jogalap
            
            
               4.3.1.Alapelvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.
            
            
               4.3.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a Közös Vámtarifához kapcsolódik, ezért a javasolt határozat anyagi jogalapja az EUMSZ 31. cikke, 43. cikkének (2) bekezdése és 207. cikkének (4) bekezdése.
            
            
               4.4.Következtetés
            
            
               A javasolt határozat jogalapja ezért az EUMSZ 31. cikke, 43. cikkének (2) bekezdése és 207. cikkének (4) bekezdése, összefüggésben az EUMSZ 218. cikkének (9) bekezdésével.
            
            
               5.Költségvetési hatások 
            
            
               A javaslat nincs hatással az uniós költségvetésre. 
            
         
         
            
               6.A tervezett jogi aktus kihirdetése
            
            
               Tárgytalan.
            
            
            
               2020/0201 (NLE)
            
            
               Javaslat
            
            
               A TANÁCS HATÁROZATA
            
            
               az Európai Unió által a Vámigazgatások Világszervezete (WCO) Harmonizált Rendszer Bizottságának 66. ülésén az áruosztályozási vélemények, osztályba sorolási határozatok, a Harmonizált Rendszer Magyarázatának módosításai, illetve a Harmonizált Rendszer értelmezésére vonatkozó egyéb tanácsok, valamint a Harmonizált Rendszernek a Harmonizált Áruleíró és Kódrendszerről szóló nemzetközi egyezmény szerinti egységes értelmezését és alkalmazását biztosító ajánlások tervezett elfogadásával kapcsolatban képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 31. cikkére, 43. cikke (2) bekezdésére, valamint 207. cikke (4) bekezdésének első albekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A 87/369/EGK tanácsi határozattal
                  8
                az Unió jóváhagyta a Harmonizált Áruleíró és Kódrendszerről szóló nemzetközi egyezményt és annak módosító jegyzőkönyvét
                  9
                (a továbbiakban: HR-egyezmény), amely létrehozta a Harmonizált Rendszer Bizottságát (a továbbiakban: HR Bizottság). 
            
            
               (2)A HR‑egyezmény 7. cikke (1) bekezdésének b) és c) pontja értelmében a HR Bizottság feladata többek között a magyarázatok, az áruosztályozási vélemények, a Harmonizált Rendszer értelmezésére vonatkozó egyéb tanácsok, valamint a Harmonizált Rendszer egységes értelmezését és alkalmazását biztosító ajánlások elkészítése.
            
            
               (3)A HR Bizottság várhatóan szeptemberi ülésén dönt az áruosztályozási véleményekről, osztályba sorolási határozatokról, a HR Magyarázat módosításairól, illetve a HR értelmezésére vonatkozó egyéb tanácsokról, valamint a Harmonizált Rendszernek a Harmonizált Áruleíró és Kódrendszerről szóló nemzetközi egyezmény szerinti egységes értelmezésének biztosítását célzó ajánlásokról. 
            
            
               (4)Fontos emlékeztetni arra, hogy az Európai Unió Bíróságának állandó ítélkezési gyakorlata szerint a jogbiztonság és a könnyebb ellenőrzés érdekében az áruk vámügyi célú osztályba sorolásakor általában azokat az objektív jellemzőket és tulajdonságokat kell döntő jelentőségű kritériumnak tekinteni, amelyeket a vámnómenklatúra vonatkozó vámtarifaszámának, valamint a vonatkozó áruosztályokhoz és árucsoportokhoz fűzött megjegyzéseknek a szövege meghatároz.
            
            
               (5)Tekintettel az áruosztályozási véleményekre, az osztályba sorolási határozatokra, a HR Magyarázatának módosításaira vagy a Harmonizált Rendszer értelmezésére vonatkozó egyéb véleményekre, valamint a Harmonizált Rendszer Egyezmény szerinti Harmonizált Rendszer egységes értelmezésének biztosítása érdekében tett ajánlásokra, helyénvaló meghatározni az Unió által képviselendő álláspontot, mivel elfogadásukat követően az áruosztályozási vélemények, egyes osztályba sorolási határozatok és a HR Magyarázatának módosításai a 2013. október 9-i (EU) 952/2013 európai parlamenti és tanácsi rendelet 34. cikke (7) bekezdése a) pontja iii. alpontjának megfelelően közzétételre kerülnek a Bizottság közleményében, és valamennyi tagállamban alkalmazandók lesznek. Az álláspontot a HR Bizottság fogja képviselni.
            
            
               ELFOGADTA EZT A HATÁROZATOT:
            
            
               1. cikk
            
            
               Az Unió által a Vámigazgatások Világszervezete Harmonizált Rendszer Bizottságának 66. ülésén a magyarázatok, áruosztályozási vélemények, illetve a Harmonizált Rendszer értelmezésére vonatkozó egyéb tanácsok, valamint a Harmonizált Rendszernek a HR-egyezmény szerinti egységes értelmezését és alkalmazását biztosító ajánlások jóváhagyásával kapcsolatban képviselendő álláspontot a melléklet tartalmazza.
            
            
               2. cikk
            
         
         
            
               Az 1. cikkben említett álláspontot érintő kisebb változtatások a Tanács további határozata nélkül is elfogadhatók.
            
            
               3. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök 
               
            
         
         
            
                  
                     (1)
                  
                        1988. évi bevezetése óta a HR-nómenklatúrát öt alkalommal vizsgálták felül. A felülvizsgált változatok 1996-ban, 2002-ben, 2007-ben, 2012-ben és 2017-ben léptek hatályba. A hatodik felülvizsgált változat 2022-ben fog hatályba lépni.
               
               
                  
                     (2)
                  
                        A Tanács 87/369/EGK határozata (1987. április 7.) az összehangolt áruleíró és kódrendszerről szóló nemzetközi egyezmény és az azt módosító jegyzőkönyv megkötéséről (HL L 198., 1987.7.20., 1. o.).
               
               
                  
                     (3)
                  
                        HL L 269., 2013.10.10., 1. o.
               
               
                  
                     (4)
                  
                        COM(2020)196.
               
               
                  
                     (5)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont. 
               
               
                  
                     (6)
                  
                        Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).
               
               
                  
                     (7)
                  
                        Kötelező érvényű tarifális felvilágosítás: a gazdasági szereplők számára a vámigazgatási szervek által hozott előzetes osztályba sorolási határozatok, melyek célja, hogy jogbiztonságot biztosítsanak a behozatal vagy kivitel tárgyát képező árukra alkalmazandó besorolás és tarifális elbánás tekintetében. 
               
               
                  
                     (8)
                  
                        A Tanács 87/369/EGK határozata (1987. április 7.) az összehangolt áruleíró és kódrendszerről szóló nemzetközi egyezmény és az azt módosító jegyzőkönyv megkötéséről (
                  
                     HL L 198., 1987.7.20., 1. o.
                  
                  ).
               
               
                  
                     (9)
                  
                        HL L 198., 1987.7.20., 3. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2020.8.21.
            COM(2020) 427 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által a Vámigazgatások Világszervezete (WCO) Harmonizált Rendszer Bizottságának 66. ülésén az áruosztályozási vélemények, osztályba sorolási határozatok, a Harmonizált Rendszer Magyarázatának módosításai, illetve a Harmonizált Rendszer értelmezésére vonatkozó egyéb tanácsok, valamint a Harmonizált Rendszernek a Harmonizált Áruleíró és Kódrendszerről szóló nemzetközi egyezmény szerinti egységes értelmezését és alkalmazását biztosító ajánlások tervezett elfogadásával kapcsolatban képviselendő álláspontról
            
               
         
         
            
               MELLÉKLET 
            
            
               IV. A TUDOMÁNYOS ALBIZOTTSÁG JELENTÉSE: az NS0456Eb jelzetű dokumentum (SSC/35–jelentés)
            
            
               1.Határozathozatalra váró kérdések (NC2708Ea jelzetű dokumentum)
            
            
               a)A/1. és C/1. melléklet – Új INN-termékek besorolása (120. lista). Az Uniónak jóvá kell hagynia a tudományos albizottság által javasolt 125 besorolást (HR, 2017. évi kiadás) és az ebből következő 3 átsorolást (HR, 2022-re tervezett kiadás). 
            
            
               b)A/2. és C/2. melléklet – Új INN-termékek besorolása (121. lista). Az Uniónak jóvá kell hagynia a tudományos albizottság által javasolt 143 besorolást (HR, 2017. évi kiadás) és az ebből következő 15 átsorolást (HR, 2022-re tervezett kiadás). 
            
            
               c)A/3 és C/3. melléklet – Egyes INN-termékek esetleges átsorolása az egyezmény 16. cikke szerinti, 2019. június 23-i ajánlás nyomán. Az Uniónak jóvá kell hagynia a szóban forgó 143 INN-termék tudományos albizottság által jóváhagyott utólagos átsorolását (HR, 2022-re tervezett kiadás). 
            
            
               d)B/1. és C/6. melléklet – A HR Bizottság 63. és 64. ülésén, valamint a WCO tanácsának 133. és 134. ülésén hozott, a tudományos albizottság munkáját érintő határozatok. Az Uniónak jóvá kell hagynia a „zilucoplan” és az „etriptamin” elnevezésű termékek tudományos albizottság által elfogadott átsorolását a 2933 79, illetve a 2939 80 alszámok alá.
            
            
               Az Unió elfogadja valamennyi javasolt besorolást, mivel azok összhangban vannak a jelenlegi uniós áruosztályozási politikával.
            
            
               2.A 29. Árucsoporthoz tartozó magyarázat esetleges módosítása a kábítószerek, pszichotróp anyagok és kábítószer-prekurzorok listája tekintetében (NC2738Ea jelzetű dokumentum)
            
            
               A tudományos albizottság tanácsával összhangban az Unió jóváhagyja a HRM 29. Árucsoport tekintetében javasolt módosítását.
            
            
               V. A HARMONIZÁLT RENDSZER FELÜLVIZSGÁLATÁVAL FOGLALKOZÓ ALBIZOTTSÁG JELENTÉSE (NR1403E jelzetű dokumentum)
            
            
               1.Határozathozatalra váró kérdések (NC2709Ea jelzetű dokumentum)
            
            
               a)D/6. és G/11. melléklet – A 8524 vámtarifaszámhoz tartozó magyarázat esetleges módosítása (HR, 2022-re tervezett kiadás) 
            
            
               b)D/7. és G/12. melléklet – A 2022-ben kiadni tervezett HR Magyarázat esetleges módosításai a 3D nyomtatók tekintetében 
            
            
               c)E/14. és G/19. melléklet – A 7019 vámtarifaszámhoz tartozó magyarázat módosítása az üvegrostok tekintetében (HR, 2022-re tervezett kiadás) 
            
            
               d)E/1–E/6., E/8–E/13., E/15–E/18., E/20., E/23. és G/1–G/6., G/8., G/13–G/18., G/21., G/22., G/24., G/27. melléklet – Az I., II., III., IV., V., VI., VII., VIII., IX., X., XI., XII., XIII., XIV., XV., XVI., XVII., XVIII., XX. és XXI. Áruosztályhoz tartozó magyarázat esetleges módosítása
            
            
               e)E/23. és G/27. melléklet – A 97. Árucsoporthoz tartozó magyarázat módosításai egyes kulturális árucikkek tekintetében (HR, 2022-re tervezett kiadás) 
            
            
               f)E/24. és G/28. melléklet – A HR Magyarázat módosításai (általános értelmezési szabályok) 
            
            
               Az Unió elfogadja a dokumentumokban javasolt valamennyi módosítást, mivel azok tükrözik a jelenlegi uniós áruosztályozási politikát.
            
         
         
            
               2.Egyes eldobható vagy újratölthető, személyes használatra szolgáló elektromos vaporizáló készülékek besorolása a 2022-ben kiadni tervezett Harmonizált Rendszerbe (a titkárság kérésére), NC2710Eb jelzetű dokumentum 
            
            
               Az Unió az 1. terméket a HR 2017. évi kiadásában a 8543 70 alszám alá, a 2022-re tervezett kiadásában pedig a 8543 40 alszám alá sorolná be. A 2. terméket a 3. b) általános értelmezési szabályt alkalmazva – a termék e-folyadékhoz köthető lényeges jellemzője alapján – a HR 2022-re tervezett kiadásában a 2404 vámtarifaszám alá kell besorolni.
            
            
               3.Egyes numizmatikai jelentőségű gyűjtemények és gyűjteménydarabok besorolása a 2022-ben kiadni tervezett Harmonizált Rendszerbe (a titkárság kérésére), NC2711Ea jelzetű dokumentum
            
            
               Az Unió azon a véleményen van, hogy a besorolás meghatározásához további információkra van szükség a termékekre vonatkozóan. 
            
            
               Az Unió nem támogatja a HRM módosítására irányuló javaslatot addig, amíg nem kerül tisztázásra, illetve nem születik iránymutatás arra vonatkozóan, hogy miként lehet különbséget tenni a 9705 vámtarifaszám alá tartozó új alszámok között. 
            
            
               4.A 3D nyomtatók patronjainak besorolása a 2022-ben kiadni tervezett Harmonizált Rendszerbe (a titkárság kérésére), NC2712Ea jelzetű dokumentum
            
            
               Az Unió a terméket – az Európai Unió Bíróságának a C-276/00. sz. ügyben hozott ítéletével összhangban – annak alkotó anyaga szerint a 39. Árucsoportba sorolná be. A termékek alszámok szerinti besorolásához további információkra van szükség. A HRM javasolt módosítása nem támogatandó, mivel az EU jelenlegi gyakorlata az, hogy a nyomtatópatronok nem sorolandók a nyomtatók részei közé.
            
            
               5.Additív gyártáshoz használt lemezek laminálására szolgáló gép besorolása a 2022-ben kiadni tervezett Harmonizált Rendszerbe, NC2744Ea jelzetű dokumentum
            
            
               Az Unió a terméket a 8485 vámtarifaszám alá sorolná be (II. lehetőség). 
            
            
               VI. AZ ELŐKÉSZÍTŐ MUNKACSOPORT JELENTÉSE, az NC2714Ea jelzetű dokumentum és az A–T. mellékletek 
            
            
               Néhány szerkesztési javaslattal az Unió elfogadja az A–T. mellékletben szereplő szöveget, és a következő megjegyzéseket teszi.
            
            
               1.Az áruosztályozási vélemények gyűjteményének módosítása a „Milka Oreo Sandwich” elnevezésű termék 1806 vámtarifaszám alá történő besorolására vonatkozó döntés tükrözése céljából (1806 32 alszám)
            
            
               Az Unió az összetevők listájának törlését javasolja, mivel osztályozási szempontból nincs rá szükség.
            
            
               2.Az áruosztályozási vélemények gyűjteményének módosítása annak érdekében, hogy tükrözze a kétféle dohányszár („vágott hengerelt expandált dohányszár” és „expandált dohányszár”) 2403 vámtarifaszám alá történő besorolására vonatkozó döntést (2403 99 alszám)
            
            
               Az Unió ragaszkodik a „közvetlenül nem elszívható” szöveg megtartásához, mivel ez volt az osztályozás döntő kritériuma.
            
            
               3.Az áruosztályozási vélemények gyűjteményének módosítása annak érdekében, hogy tükrözze azt a döntést, miszerint a „Bloom Energy ES-5700” elnevezésű oxidkerámia-cellákat (SOFC) a 8501 vámtarifaszám (8501 62 alszám) alá kell besorolni
            
            
               Az Unió az eredeti munkadokumentum (NC2655E1b jelzetű dokumentum) bekeretezett szövegében található termékleírás használatát javasolja.
            
            
               VII. FELÜLVIZSGÁLATI KÉRELMEK (FENNTARTÁSOK)
            
            
               1.Egyes diétás folyékony takarmányok (1–5. termék) besorolásának felülvizsgálata (az Egyesült Államok kérésére), NC2715Ea jelzetű dokumentum
            
            
               Az Unió a termékeket – az Európai Unió Bírósága által a C-114/80. sz. ügyben hozott ítélettel és a 2202.99/2-4. sz. áruosztályozási véleménnyel összhangban – italként a 2202 vámtarifaszám alá sorolná be.
            
         
         
            
               2.A „Polar M430 GPS-es karóra futáshoz, csukló alapú pulzusmérővel” elnevezésű eszköz besorolásának felülvizsgálata (az Egyesült Államok és Japán kérésére), NC2716Ea jelzetű dokumentum
            
            
               Az Unió a terméket – a 9102 vámtarifaszámhoz tartozó KN Magyarázattal összhangban – karóraként a 9102 12 alszám alá sorolná be.
            
            
               3.A „Formomat PL 349-2 Formalin sterilizátor” elnevezésű készülék besorolásának felülvizsgálata (Ukrajna kérésére), NC2717Ea jelzetű dokumentum
            
            
               Az Unió a terméket a 8419 vámtarifaszám alá sorolná be, mivel ez a sterilizátorokra vonatkozó legalkalmasabb vámtarifaszám. A bekövetkező hőmérsékletváltozás jelentős hatással van a sterilizálási folyamatra. A készüléknek nincs mechanikai funkciója.
            
            
               4.A „Rádiófrekvenciás (RF) generátor” és „Rádiófrekvenciás (RF) impedenciaillesztő-hálózat” elnevezésű két termék besorolásának felülvizsgálata (Korea kérésére), NC2718Ea, NC2745Eb és NC2747Ea jelzetű dokumentumok
            
            
               Az Unió a termékeket a 8486 vámtarifaszám alá sorolná be, mivel megállapítható, hogy azok kizárólag vagy elsősorban félvezető eszközök gyártásához használatos gépek.
            
            
               VIII. TOVÁBBI VIZSGÁLATOK
            
            
               1.Az ehető rovarok osztályozása (a titkárság javaslatára), NC2719Ea jelzetű dokumentum
            
            
               Az Unió az 1. termék esetében támogatja a 0210 és a 0410 vámtarifaszámok alól történő esetleges átsorolásokat. A 2. termék átsorolható a 0410 vámtarifaszám alól vagy a 16. Árucsoportból. A 3. termék átsorolható a 16. Árucsoportból. A 4. termék átsorolható a 16. vagy a 21. Árucsoportból.
            
            
               2.A 2711 vámtarifaszámhoz tartozó magyarázat esetleges módosítása a cseppfolyósított szénhidrogéngáz (LPG) besorolásának pontosítása érdekében (a titkárság javaslatára), NC2720Ea jelzetű dokumentum
            
            
               Az Unió támogatja a 2711 19 alszámhoz tartozó magyarázatra vonatkozó javaslatot. 
            
            
               3.A 3. b) szabályhoz fűzött magyarázat módosítása a készletek osztályozásának pontosítása érdekében, NC2721Ea jelzetű dokumentum
            
            
               Az Unió támogatja a jelenlegi helyzet és a jelenlegi osztályozási gyakorlatok fenntartását.
            
            
               4.A 9102 vámtarifaszámhoz tartozó magyarázat esetleges módosítása, NC2722Ea jelzetű dokumentum
            
            
               Az Unió a HR Magyarázat módosítása előtt megvárná a „Polar karóra” besorolására vonatkozó végleges határozatot (lásd a VII.2. pontot).
            
            
               5.A 8703 vámtarifaszámhoz tartozó magyarázat esetleges módosítása a mikro-hibrid járművekkel kapcsolatban, NC2723Ea jelzetű dokumentum
            
            
               Az Unió támogatja a HR Magyarázat módosítását, mivel az egyértelművé teszi az új járműtípusok besorolását.
            
            
               6.A könnyű hibrid járművek osztályozása, NC2724Ea jelzetű dokumentum
            
            
               Az Unió a terméket a 8703 40 alszám alá sorolná be, mivel az elektromotort úgy tervezték, hogy a motor működésének támogatásával adjon lendületet a járműnek.
            
            
               7.A „DIMODAN HP M” elnevezésű termék besorolása (Ecuador kérésére), NC2725Ea jelzetű dokumentum
            
         
         
            
               Az Unió a terméket a 3404 vámtarifaszám alá sorolná be, mivel a laboratóriumi elemzés megerősítette a termék viasz jellegét.
            
            
               8.A 9503 vámtarifaszámhoz tartozó magyarázat esetleges módosítása (az EU javaslatára), NC2667Ea és NC2667Ea jelzetű dokumentumok
            
            
               Az Unió rugalmas marad az eredeti uniós javaslatra vonatkozó további szerkesztési észrevételek tekintetében.
            
            
               9.A 9505 vámtarifaszámhoz tartozó magyarázat esetleges módosítása (az EU javaslatára), NC2668Ea és NC2668Ea jelzetű dokumentumok
            
            
               Az Unió rugalmas marad az eredeti uniós javaslatra vonatkozó további szerkesztési észrevételek tekintetében.
            
            
               10.Egyes, a kiskereskedelmi forgalom számára kiszerelt illóolajok besorolása (Costa Rica kérésére), NC2672Ea jelzetű dokumentum
            
            
               Az Unió a terméket a 3301 vámtarifaszám alá sorolná be. A termék monoterpén alkoholokat tartalmazó levendula illóolaj, következésképpen nem terpénmentes, és a 3301 vámtarifaszám alá tartozik. Vízgőz-desztillációs eljárással nyerik, így megfelel a 3301 vámtarifaszámhoz tartozó HR Magyarázatnak.
            
            
               11.Az „NSS Galaxy 1500, 1.5 HP” és az „NSS Galaxy, 1 HP” elnevezésű két padlófényező gép besorolása (Costa Rica kérésére), NC2673Ea jelzetű dokumentum
            
            
               Az Unió a termékeket a 8479 vámtarifaszám alá sorolná be. Műszaki jellemzőiknél fogva általában nem háztartási gépek, és figyelembe véve a 85. Árucsoporthoz tartozó Megjegyzések 4. a) pontját, a 8479 vámtarifaszám alá kell besorolni őket.
            
            
               12.Az „önjáró, csuklós emelő” besorolása (Korea kérésére), NC2674Ea jelzetű dokumentum
            
            
               Az Unió a terméket – a 738/2000/EK rendeletben szereplő egyik hasonló termék mintájára – a 8428 vámtarifaszám alá sorolná be.
            
            
               13.Egyes élelmiszer-készítmények besorolása (az Egyesült Államok kérésére), NC2676Ea és NC2742Ea jelzetű dokumentum
            
            
               Az Unió mind a négy érintett termékkel kapcsolatban további információkat kér az osztályozás meghatározásához.
            
            
               1. termék: fehérjetartalom. Ha nagyon magas (több mint 85 %), a 3504 vámtarifaszám alá történő besorolást lehet fontolóra venni. A jelenleg rendelkezésre álló információk alapján a termék a 2106.90/5. sz. áruosztályozási véleménynek megfelelően a 2106 10 alszám alá sorolható be.
            
            
               2. termék: az Unió a terméket a 2202 vámtarifaszám alá sorolná be, amennyiben az közvetlen fogyasztásra alkalmas, illetve a 2106 vámtarifaszám alá, ha fogyasztás előtt hígítani kell.
            
            
               3. termék: az Unió a 2101 20 alszám alá sorolná be, hasznos lenne azonban további tájékoztatást kérni a koffeintartalomra vonatkozóan.
            
            
               4. termék: a termékleírás zavaros, mivel nem egyértelmű, hogy mi a fő összetevő. Ha kakaót tartalmaz, az 1806 vámtarifaszám alá lehet besorolni, ha nem, akkor az 1905 vámtarifaszám alá. 
            
            
               14.A „vágó/szaggató” elnevezésű termék besorolása (az Orosz Föderáció kérésére), NC2677Ea jelzetű dokumentum
            
            
               Az Unió megjegyzi, hogy a gép többfunkciós jellege nehezíti a besorolást, és az a 3. c) általános értelmezési szabály értelmében mind a 8430, mind a 8432 vámtarifaszám alá besorolható.
            
            
               15.Építőipari termékek szállítására, valamint bányászati vagy ipari áruszállításra használt járművekhez szánt egyes új, gumi légabroncsok besorolása (az Orosz Föderáció kérésére), NC2678Ea és NC2748Ea jelzetű dokumentumok
            
         
         
            
               Az Unió egyetért a WCO titkárságának a javaslatával, és mindkét termék esetében a 4011 20 alszám alá történő besorolást szorgalmazza.
            
            
               16.Egyes állati takarmányozásra szolgáló készítmények besorolása (Kanada kérésére), NC2679Ea és NC2743Ea jelzetű dokumentumok
            
            
               Az Európai Unió Bíróságának C-144/15. sz. ügyben hozott ítélete alapján az Unió a terméket a 2309 vámtarifaszám alá sorolná be. 
            
            
               17.A „világító rajztábla” elnevezésű termék besorolása (Japán kérésére), NC2681Ea jelzetű dokumentum
            
            
               Az Unió a terméket a 9405 vámtarifaszám alá sorolná be, mivel az több funkcióval rendelkezik, és nincs felszerelve rajzeszközzel.
            
            
               18.A „KEB COMBIVERT F5” elnevezésű elektronikus sebességszabályozó besorolása (Tunézia kérésére), NC2682Ea jelzetű dokumentum
            
            
               Az Unió a WCO titkárságának javaslata szerint a terméket a 8504 vámtarifaszám alá sorolná be.
            
            
               19.A 2710 vámtarifaszámhoz tartozó magyarázat esetleges módosítása (Japán javaslatára), NC2641Ea és NC2739Ea jelzetű dokumentumok
            
            
               Az Unió nem kíván részt venni a kérdéssel kapcsolatos tárgyalásokon, mivel a módosítás alapjául szolgáló áruosztályozási vélemény az Európai Unió Bírósága által a C-330/13. sz. ügyben hozott ítélet nyomán nem alkalmazható az EU-ban. Jobb lenne fontolóra venni a Harmonizált Rendszer jövőbeli módosítását és a 27. Árucsoporthoz tartozó Megjegyzések 2. pontjának átfogalmazását.
            
            
               20.Az angol és a francia szöveg közötti esetleges eltérések a 8501 vámtarifaszámhoz tartozó magyarázatban, NC2688Ea jelzetű dokumentum
            
            
               Az Unió egyetért azzal a javasolt módosítással, miszerint az „onduleur” kifejezést a HR-nómenklatúra más részeihez hasonlóan célszerű használni.
            
            
               IX. ÚJ KÉRDÉSEK
            
            
               1.Egyes utcai hulladékgyűjtő konténerek besorolása (Tunézia kérésére), NC2726Ea jelzetű dokumentum
            
            
               Az Unió a termékeket nagyobb méretük miatt nem háztartási felhasználásra szánt konténerként a 3926 vámtarifaszám alá sorolná be. Az Unió megjegyzi, hogy a termékleírásnak tartalmaznia kell a konténerek literben kifejezett űrtartalmát.
            
            
               2.Egyes folyékony élelmiszerkészítmények besorolása (Tunézia kérésére), NC2727Ea jelzetű dokumentum
            
            
               Az Unió további tájékoztatást kér a termékek összetételére vonatkozóan (víz vagy lé, olajos anyagok, vitaminokon kívüli egyéb összetevők, adagolás). 
            
            
               3.A „FREYHERR” és „CANABIGAL” elnevezésű, kannabidiolt tartalmazó két termék besorolása (a titkárság kérésére), NC2728Ea jelzetű dokumentum
            
            
               Az Unió a kérdés tudományos albizottság felé történő továbbítását javasolja, hogy tájékoztatást kérjen i. arról, hogy a termékek rendelkeznek-e elegendő hatóanyaggal terápiás vagy megelőzési hatás kifejtéséhez, valamint ii. bármely termék hatóanyagaként a kannabidiol terápiás vagy megelőzési hatás kifejtéséhez szükséges minimális mennyiségére vonatkozóan.
            
            
               4.A vízzel utólag kezelt szárított hal (rehidratált szárított hal) besorolása (Norvégia kérésére), NC2729Ea jelzetű dokumentum
            
            
               Az Unió a terméket a 3. Árucsoportba sorolhatja be, de további információkra van szükség arra vonatkozóan, hogy a termék íze és állaga a szárított vagy a friss haléval egyezik-e meg.
            
         
         
            
               5.Egyes, gőzkabinokban használt gőzgenerátorok besorolása (Egyiptom kérésére), NC2730Ea jelzetű dokumentum
            
            
               Az Unió a WCO titkársága által javasoltak szerint a termékeket a 8402 vámtarifaszám alá sorolná be, összhangban a 8402 vámtarifaszám szövegezésével és az ahhoz tartozó HR Magyarázattal.
            
            
               6.A „szójapehely” elnevezésű termék besorolása (az EU kérésére), NC2731Ea jelzetű dokumentum
            
            
               Az Unió a terméket a 2304 vámtarifaszám alá sorolná be, hasonlóan ahhoz a termékhez, amelyre a 2304.00/1 áruosztályozási vélemény vonatkozik. 
            
            
               7.A két égős etanolos kályha besorolása (Kenya kérésére), NC2732Ea jelzetű dokumentum
            
            
               Az Unió a 7321 12 alszám alá sorolná be, mivel az etanol tüzelőanyag szobahőmérsékleten folyékony halmazállapotú, ezért megfelel az alszám szövegezésének.
            
            
               8.Az „interaktív terminál panaszok fogadására” elnevezésű termék besorolása (Egyiptom kérésére), NC2733Ea dokumentum
            
            
               Az Unió további információkat kér arra vonatkozóan, hogy: a termék működhet-e USB-eszközzel, és ha igen, hogyan, vagy kizárólag érintőképernyővel használható-e.
            
            
               XI. KIEGÉSZÍTŐ LISTA
            
            
               1.A „csöves bébikukorica” elnevezésű termék besorolása (az EU kérésére), NC2736Ea jelzetű dokumentum
            
            
               Az Unió áruosztályozási véleményt kért.
            
            
               2.A kettős teljesítményű dízelüzemű generátor egység besorolása (Ghána kérésére), NC2737Ea jelzetű dokumentum
            
            
               Az Unió a terméket a 8502 13 alszám alá sorolná be.
            
            
               3.A vékonyfilmes tranzisztor (TFT) LCD-modul besorolása (Korea kérésére), NC2740Ea jelzetű dokumentum
            
            
               A 957/2006/EK bizottsági rendelettel, valamint az 1201/2011/EU és az 1202/2011/EU bizottsági végrehajtási rendeletekkel összhangban, továbbá figyelembe véve a XVI. Áruosztályhoz tartozó Megjegyzések 2. b) pontját, az Unió a terméket a 8529 90 alszám alá sorolná be. 
            
            
               4.A 8528.69/1. és a 8528.69/2. áruosztályozási vélemény törlése, NC2741Ea jelzetű dokumentum
            
            
               Mivel a termékek már nincsenek forgalomban, az Unió támogatja ezen áruosztályozási vélemények törlését.
            
            
               5.A „részben zsírtalanított kókuszdiópor” elnevezésű termék besorolása (az EU kérésére), NC2746Ea jelzetű dokumentum
            
            
               Az Unió áruosztályozási véleményt kért.